
Anti-mobbestrategi for Vejen Business College
Ani-mobbestrategien for Vejen Business College (VBC) er udarbejdet i henhold til lov om undervisningsmiljø, lov nr. 166 af 14. marts 2001 om elevers og studerendes undervisningsmiljø med de ændringer, der følger af § 1 i lov nr. 311 af 4. april 2017.
Hvad gør skolen for at styrke værdierne, og hvordan forebygges mobning?
Det er – som det også fremgår af skolens studie- og ordensregler (jf.www.vejenbc.dk) - en forudsætning for al undervisning, at den foregår i et trygt miljø, hvor en god omgangsform og -tone sikrer, at ingen, hverken elever eller ansatte, krænkes, fysisk eller verbalt.
VBC er som skole opmærksomme på hver enkelt elevs trivsel og udbytte, og vi anser det for betydningsfuldt, at alle elever føler et tilhørsforhold til skolen og opfatter sig som del af et forpligtende fællesskab.
Derfor værner VBC om de fællesskabsskabende aktiviteter – både dem, der går på tværs af klasser, årgange og elevtyper - fester og caféer, og dem, der skal bakke op om klassefællesskab og ansvarsfølelse som idrætsdage og introduktionsture.
Til at sikre at ingen elever på VBC overlades til sig selv og eventuelle problemer for den enkelte elev, herunder mobning, hurtigt afdækkes har skolen en tutorordning, som sikrer regelmæssige samtaler imellem den enkelte elev/lærer. Skolens mentorordning, psykologordning og studievejledning sikrer at der hurtigt kan tages hånd om eventuelle problemer, som der måtte afdækkes i disse tutorsamtaler eller i andre sammenhænge. Skolen har i denne sammenhæng et hurtigt og effektivt virkende samarbejde med eksterne aktører indenfor området, hvis det skønnes nødvendigt.  
Skolens fraværs- og fastholdelsespolitik, som sikrer en hurtig opfølgning på den enkelte elevs fravær/manglende afleveringsopgaver, og som varetages af en fastholdelseskoordinator, bidrager ligeledes til at problemer med den enkelte elevs fravær, som også kan skyldes mobning, hurtigt afdækkes og de nødvendige handlinger i denne forbindelse kan foretages.  


Hvad er mobning?
Et svagt fællesskab kan medføre mobning. Vejen Business College beskriver mobning som Dansk Center for Undervisningsmiljø (DCUM, ”Hvornår er det mobning?”, 2017) gør det: 
Mobning er et gruppefænomen.
Mobning i skolen udspringer af utrygge kulturer i klasser eller på årgange.
Mobning kan ses som udstødelsesdynamikker mellem mennesker i sociale sammenhænge, som børn og unge ikke har mulighed for at trække sig fra. Mobbeprocesser markerer et fællesskab, hvor nogle anerkendes som værdige medlemmer mens andre ikke anerkendes, og derfor udstødes som uværdige medlemmer af fællesskabet. Dermed defineres fællesskabet af, hvem der ikke er med.
Mobning handler om mere end blot et offer og en mobber. Det handler også om tilskuere og medløbere, som mere eller mindre bevidst accepterer udstødelsen eller nedværdigelsen af et eller flere af gruppens medlemmer. Mobning er et gruppefænomen, og bekæmpelse af mobning i skolen handler i høj grad om at ændre kollektive dynamikker i klasser eller på årgange.
Mobning handler altså ikke om svage elever, men om elever, som bliver gjort svage i et fællesskab. (DCUM 2017)
Mobning også kan foregå digitalt via sociale medier:
Digital mobning dækker over krænkende, nedværdigende og ekskluderende handlinger, som unge udsættes for gennem sociale medier, hvor de interagerer med andre unge, og hvor handlingerne systematisk er rettet mod én eller flere personer. 
Handleplan for håndtering af mobning
Alle ansatte på Vejen Business College er forpligtet til at reagere, hvis en elev mistrives i skolen – mobning eller ej. Bliver en lærer vidne til mobning, eller får kendskab til, at mobning foregår, skal læreren straks følge op og orientere skolens ledelse.
Elever har samme pligt til at medvirke til at stoppe mobning, til at ’sige fra’ og undgå at blive medløber - og i det hele taget medvirke til, at mobning ikke spredes.
Elever, der er udsat for mobning, bør hurtigst muligt inddrage en lærer, tutor, studievejleder eller skolens ledelse. Hvis der er tale om digital mobning, kan det være forholdsvist nemt at dokumentere. 


Tiltag iværksættes efter konkret vurdering og i forhold til sagens alvor. Både den eller de, der har taget initiativ til mobning og eventuelle medløbere vil blive mødt med sanktioner.
1. Elever, der henvender sig vedr. mobning kan forvente, at VBC reagerer hurtigt og senest skoledagen efter henvendelsen søger at skabe overblik over sagen med henblik på straks at stoppe mobningen og iværksætte midlertidige foranstaltninger: Hvem mobber hvem? Hvordan foregår mobningen? Hvad handler mobningen om? Er der andre vidner til mobningen? Hvordan reagerer andre elever på mobningen?
2. Inden for de efterfølgende tre skoledage konfronterer skolens ledelse de involverede – herunder forældre til elever under 18 år.
3. Efter senest ti dage udarbejdes en skriftlig handleplan, der beskriver beslutninger vedr.:
-          Hjælpeforanstaltninger til offeret via studievejledere, mentorer eller evt. psykolog
-          Sanktioner mod mobbere og evt. medløbere
-          Tiltag i klassen
-          Tiltag i forbindelse med andre sammenhænge, hvor mobbere og offer måtte have
            berøringsflader.

Klage over skolens behandling/håndtering af mobning
Hvis en elev efter at have rettet henvendelse til skolen oplever, at skolen ikke forsøger at løse problemerne på passende vis, har vedkommende ret til at klage og kan i så fald anvende skemaet ”Klageskema (anti-mobbestrategi på VBC)”, som findes på skolens hjemmeside www.vejenbc.dk . Heraf fremgår proceduren også. 
